АҞӘА, лаҵара 14 - Sputnik, Асмаҭ Ҵәыџьԥҳа. Атеатртә студиа "Ассоль" агәыҳалалратә спектакль "Оскар и Розовая Дама. 14 писем к Богу" лаҵара 15 рзы Аԥсуа драматә театр аҿы иқәдыргылоит ҳәа Sputnik иазеиҭалҳәеит афонд адиректор Мактина Џьынџьалԥҳа.
Астудиа "Ассоль" актиорцәа 12 - 16 шықәса рхыҵуеит. Астудиа анапхгаҩы Владлена Широкова лажәақәа рыла, аспектакль аԥсҭазаара уазнархәыцуеит.
"Насыԥла иҭәу аԥсҭазаара зхызгар зҭаху аҷкәын чымазаҩ изкуп аспектакль аҭоурых. Араҟа ирылацәажәоуп ақәыԥшцәа еиуеиԥшым рызҵаарақәа ирызку атемақәа. Аспектакль цәаҳәа ҟаԥшьны иагәылсуа: аҳаҭыреиқәҵара, абзиеибабара роуп", - лҳәоит лара.
Аспектакль ахь абилеҭ – 200 мааҭ иаԥсоуп. Астудиа "Ассоль" афонд "Ашана" хылаԥшра знаҭо ахәыҷқәа рзы иқәнаргыло аспектакль иаанашьҭуа аԥара азырхахоит ДЦП змоу ахәыҷқәа хҩык: Николь Хачатуриан, Наала Аҩӡыԥҳа, Николь Аргәынԥҳа рыхәышәтәра.
"Ари ахәыҷтәы спектакль аҵак ду амоуп. Уахь инеиуа дшахьымхәуа агәра аагоит. Ҳгәыӷуеит аспектакль анымҩаԥсуа амш аҽны ауаа рацәаҩхап ҳәа", - лҳәоит лара.
Атеатртә студиа "Ассоль" агәыҳалалратә спектакль "Оскар и Розовая Дама. 14 писем к Богу" лаҵара 15 асааҭ 15:00 рзы Аԥсуа драматә театр аҿы идырбахоит.